SET ปิดลบ 3 จุด เซ่นการเมืองกดดัน สัปดาห์หน้าเสี่ยงผันผวนหลังใช้เกณฑ์ “ชอร์ตเซล” ปกติ
SET ปิดลบ 3 จุด เซ่นการเมืองกดดัน สัปดาห์หน้าเสี่ยงผันผวนหลังใช้เกณฑ์ “ชอร์ตเซล” ปกติ
25 ก.ย. 2563

ผู้สื่อข่าวรายงานว่า ดัชนีตลาดหุ้นไทยปิดวันนี้ที่ระดับ 1,244.94 จุด ลดลง 2.52 จุด (-0.20%) มูลค่าการซื้อขาย 45,623.65 ล้านบาท
10 หุ้นกดดัชนีวันนี้

ด้านนายวิจิตร อารยะพิศิษฐ ผู้อำนวยการฝ่ายวิจัยหลักทรัพย์ บล.เมย์แบงก์ กิมเอ็ง (ประเทศไทย) กล่าวว่า ตลาดหุ้นไทยในช่วงเช้าปรับตัวขึ้นตามตลาดต่างประเทศตอบรับความคืบหน้ามาตรการกระตุ้นเศรษฐกิจสหรัฐคาดหวังจะนำเรื่องเข้าพิจารณาในสภาในสัปดาห์หน้าอีกรอบ ทำให้ตลาดสหรัฐฯเริ่มเก็งกำไรกัน และตลาดในเอเชียก็พยายามฟื้นตัวขึ้น แต่ตลาดบ้านเราไปได้ไม่ไกลเนื่องจากเผชิญแรงกดดันจากปัจจัยการเมืองในประเทศกดดัน
นอกจากนี้ สัปดาห์หน้าตลาดฯก็อาจจะผันผวนจากสัญญาฟิวเจอร์สหมดอายุ และในวันที่ 1 ต.ค.นี้ก็จะเริ่มกลับมาใช้เกณฑ์ปกติของ Short Sell ทำให้เริ่มเห็นการสะสมช็อตเซลมากขึ้นวอลุ่มทะลุ 1 พันล้านบาทเมื่อวานนี้ จากเดิมอยู่ในระดับแค่ 500-600 ล้านบาท ด้วยความเสี่ยงและปัจจัยลบที่รออยู่ทำให้เล่นขา Short ง่ายกว่า
สำหรับการเทรดบ่ายนี้ตลาดในภูมิภาคเคลื่อนไหวทั้งบวก-ลบ ส่วนตลาดยุโรปเทรดบ่ายนี้ส่วนใหญ่ติดลบ ขณะที่ดาวโจนส์ฟิวเจอร์สยืนบวกได้เล็กน้อย ซึ่งทางฝั่งยุโรปยังมีความเป็นห่วงการแพร่ระบาดไวรัสโควิด-19 ระลอก 2 ที่มีจำนวนผู้ติดเชื้อพุ่งขึ้นจะส่งผลกระทบต่อเศรษฐกิจ
ส่วนแนวโน้มการลงทุนในสัปดาห์หน้า นายวิจิตร กล่าวว่า ตลาดฯคงจะผันผวน จากการปิดสัญญาฟิวเจอร์ส, การปิดงบฯไตรมาส 3/63 และก็จะกลับมาใช้เกณฑ์ปกติของ Short Sell ด้วย ทำให้เริ่มเห็นโมเมนตัมขาลงมากขึ้น แต่ยังมีลุ้น Window Dressing ก่อนปิดงบฯไตรมาส 3/63 มองว่าอาจมีการทำเป็นรายตัว แต่เห็นได้ชัดว่านักลงทุนสถาบันเริ่มถอย และยังต้องติดตามความคืบหน้ามาตรการกระตุ้นเศรษฐกิจของสหรัฐฯ
พร้อมให้แนวรับ 1,220 จุด ส่วนแนวต้าน 1,270 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่  
AOT มูลค่าการซื้อขาย 1,738.06 ล้านบาท ปิดที่ 57.50 บาท เพิ่มขึ้น 1.00 บาท
CPF มูลค่าการซื้อขาย 1,726.83 ล้านบาท ปิดที่ 27.75 บาท ลดลง 0.50 บาท
MINT มูลค่าการซื้อขาย 1,420.88 ล้านบาท ปิดที่ 20.10 บาท ลดลง 0.60 บาท
PTT มูลค่าการซื้อขาย 1,417.88 ล้านบาท ปิดที่ 32.50 บาท ราคาไม่เปลี่ยนแปลง
STGT มูลค่าการซื้อขาย 1,320.41 ล้านบาท ปิดที่ 75.75 บาท ลดลง 0.75 บาท